18
Aki di gaan köndë de kai Babilon kai.
1 Nöö a baka u di dë, hën mi si wan oto basia u Masa Gaangadu köndë kumutu a liba ta bazia ta ko a goon. Nöö fa a ko dë, nöö a abi gaan makiti, nöö di waiti fëën sinkii di a abi ta limbo hii goonliba. Sö a abi poosian tjika.
2 Nöö hën wë a bai basia taa:
“Heei, un haika ooo, lanti un haika e.
Di gaan köndë de kai Babilon nöö a booko ooo,
a booko kai holou seei.
Fa i si u dë aki, a ko fika wan kamian ka dee didibi nöö ta libi.
Mi taki e, a ko dë wan kamian seei ka dee soni bi ta mbei deseei gadu ta daama nango ta ko.
Na ala dee tingi fou ku hii dee taku fou u goonliba tuu na bunu wan hai go fika ta libi.
3 Fa di köndë bi sai naandë,
nöö hii dee nasiönnasiön sëmbë u goonliba tuu
njan di poipoi libi fëën kaa tefa de dööngö. Aai.
Dee könu u goonliba seei
njan di fanafiti libi fëën naandë ku ën makandi.
Nöö di langahati sëmbë bi abi u dee soni fëën,
hën mbei dee wënkëma ko gaan guduma seei.
Ma nöö fa u dë aki
a booko kai o,
a kai kaba a sösö gbegedee!”
Sö di basia bai taki.
4 Nöö hën wë mi jei wan töngö piki a liba ala möön, a taa:
“Un kumutu a di köndë naandë e,
un dee sëmbë dee dë u mi.
Wan musu nama ku ën a dee hogi du fëën a ta du,
fu dee sitaafu a o tja an musu kisi unu.
5 Biga fa a sai dë,
nöö dee hogi du fëën lai oto a oto liba
tee dou a Masa Gadu Köndë aki.
Sö de hila tjika.
Nöö Gadu an fëëkëtë de e.
6 Nöö mi taki e,
a musu kisi paima fu dee hogi dee a bi ta du naandë.
Aai.
De musu sitaafu ën tu toon möön hebi möön fa a bi sitaafu otowan.
Di kan di a bi lai da sëmbë u de bebe,
nöö de musu lai ën tu pasi fuufuu dëën,
be a bebëën tuu.
Sö de musu dëën gaan sitaafu tjika.
7 Fa a bi ta libi hebi tjika dë kuma guduma
ta njan buka a hii soni,
leti sö nöö de musu toona penëën dëën fuka e. Aai.
Biga fa a sai naandë,
a bi ta sindo ta taki nëën hati taa:
‘Fa mi dë aki,
könu mi dë e.
Ma dë kuma dee mujëë manu u de dëdë, de fika a ganda.
Nönö. Di soni de kai kusumi,
na wan ten seei mi o sabi ën a mundu möönsö.’
Sö a bi ta taki nëën hati.
8 Nöö fëën mbei wë a o kisi dee lö sitaafu dë e.
A di wan kodo daka de o ko nëën liba seei gililii sö ku telu.
Aai.
Ee fuu taki ën,
nöö kusumi, ku hangi ku dëdë tuu o ko nëën a di wan kodo daka.
Faja o ko tjumëën kaba a sösö djee.
Biga di Kuutuma fëën da Masa Gaangadu seei
di abi hii kaakiti u mundu.”
Sö di fan di kumutu a liba ala, nöö sö a taki e.
9 Nöö fa di köndë o ta tjuma, sumuku fëën o ta hopo nango a liba naandë, nöö dee könu u goonliba dee bi ta libi di poipoi libi hogi wan ku ën makandi, nöö de o si di sitaafu fëën di a kisi, nöö de o ta bai ta këë ta kusumi seei te a bigi. 10 Ma de an o sa go zuntu ku ën e, biga de o fëëë poi. De o panta seei ta tëëmë. Nöö de o taanpu te a longi ala ta bai taa:
“Ee, aai oo maingë, a tjali!
Babilon, di gaan gindi nëbai köndë naandë,
hën kisi sitaafu sö hesi nö?
Aai, wë a bigi!”
Sö de o ta këë pena ta konda soni a buka.
11 Nöö dee sëmbë dee bi ta bai soni a dee kamiankamian u goonliba ta tja go ta sei a Babilon dë, nöö deseei o ta këë ta kusumi tu. Biga dee sipi u de dë lailai ku hii pei gudu, ma sëmbë an dë u bai de möön. 12 Dee goutu soni, soofu soni, djamati sitonu, dee gaan diidii konda, dee peipei koosu gaan dii wan, baaubaau, ku bë, ku dee linzo koosu, dee lasua sö, hii peipei dii pau dee ta sumëë suti, dee tëmbë de ta tëmbë ku zaun tanda, pau, köpö, ku dee de ta tëmbë ku hanse sitonu, 13 dee peipei soni de ta tuwë a njanjan faa ko suti, dee peipei soni de ta tjuma a dee begitafa da dee gadu u de, dee gaan dii sumëësuti fatu, peipei win u bebe, fatu u lobi a sinkii, boon u jasa soni, dee alisi fania sö, kau, sikafu, hasi, dee gaan dii wagi dee hasi ta tja, dee libisëmbë dee de ta tja ko sei u saafu, te kisi dee de ta sei buta da fanafiti libi ta poi pakisei u de, dee lö soni dë tuu seei sëmbë an o dë u bai de möön.
14 Nöö dee sëmbë bi ta tja de ta sei dë, nöö de o këë pena da di köndë taa:
“A tjali baa.
Hii dee soni dee i bi ta giii u de,
na wan u de fika da i möön e.
Hii dee gudu fii ku di nëbai i bi abi,
de an dë u si möön.
De tuu kaba fiaa.
Aan fa joo du te joo sa feni de möön a mundu oo.”
Nöö sö de o ta bai ta taki.
15 Nöö dee wënkëma dee bi ta sei soni da dee sëmbë u Babilon tefa de ko gaan guduma dë, nöö deseei o si fa di köndë ta pena, nöö de o panta tee. De o tuwë gogo te a wan së ala ta konda soni a buka taa:
16 “Ee, aai oo maingë,
di soni aki a tjali.
A bigi da u.
Di gaan nëbai köndë naandë,
hën kaba a sösö sö. Aai.
Di köndë dë,
hën wë bi abi hii dee gaan diidii koosu sö,
bë ku baau.
Hën bi abi dee peipei goutu soni ku dee djamati,
ku dee diidii konda dee ta koti faja njëngënjëngë.
17 Nöö hën sö hesi hii dee gudu dë kaba a sösö tuu fiaa!
A bigi a mundu e baa!” Sö de o ta bai ta këë ta taki.
Nöö dee kabiteni u dee sipi, ku dee matoosi, ku dee sëmbë dee ta waka a dee sipi, ku hii dee sëmbë kaa dee ta wooko a dee sipi u de feni soni u njan, hii dee lö sëmbë dë tuu o taanpu a longi tu, ta luku fa di köndë ta tjuma ta kaba a sösö.
18 Nöö fa de o ta si di sumuku ta puu gbitii nango a liba naandë, nöö de o bai taa:
“Ee aai oo, maingë,
di nëbai foto hën ko sö nö?
Biga na wan köndë seei bi dë a mundu aki
di i bi sa tei maaka ku ën.
Aai maingë, wë a bigi.”
19 Nöö de o ta ba gudugudu ta hiti a de hedi ta bai ta këë ta konda soni a buka ta kusumi taa:
“U kai wolo da i oo,
u kai wolo da i e,
i di gaan köndë naandë.
Di soni aki bigi da u poi.
Biga dee sëmbë dee bi ta waka a di ze ta sei soni
i wë bi mbei de ko gaan guduma.
Ma nöö fa u dë aki,
nöö hën i poi kaba a sösö wantewante sö nö?
Aai, wë a bigi.”
Sö de o ta këë pena ta taki.
20 “Wë ma nöö un dee sëmbë u Masa Gadu Köndë,
un musu wai e.
Un wai seei,
un dee tjabukama u Masa Jesosi
ku un dee fesiten tjabukama u Gadu.
Un wai oo,
hii un dee sëmbë u Gadu tuu.
Biga Masa Gadu paka di köndë dë baka
u dee hogi dee a bi du unu e.”
21 Nöö hën wan gaan makiti basia u Masa Gaangadu köndë hopo wan gaan gindi sitonu kuma di de ta lala soni, nöö hën a tuwëën a di ze dendu dubuu piii.
Nöö hën a taa:
“Sö de o hiti i tu e,
ju di gaan köndë de kai Babilon dë.
Sö joo kai hebi tjika.
Nöö fa de o tuwë i dë,
nöö ja o dë u si ku wojo möön a mundu e, kwetikweti.
22 Dee gitalima fii,
ku dee kandama,
ku dee sëmbë bi ta böö foloiti ku tutu,
na wan kodo u de o dë u jei a i möön.
Dee tëmbëma dee bi ta mbei dee soni a i dë,
na wan u de o dë a i möön e.
Na wan kodo u dee mbii giinta seei o dë u jei a i möön.
23 Faja an o dë ta sëndë a i möön tu.
Nöö fa wan womi ku ën njunjun mujëë bi ta fan suti ku deseei dë,
ma di fan dë an o dë u jei a i möön e.
Fa i bi sai dë,
nöö dee sëmbë dee bi ta sei soni a i,
de bi dë gaan hebi sëmbë u goonliba.
Hii nasiön sëmbë u goonliba tuu
i bi ta dööngö ta hai ta tja ko a i dë
ku dee gaan tofu fii,
ku dee ganjan fii,
ta poi de ta kaba a sösö.
24 Fa i si i sai dë,
a di doti fii dë
nëën wë de feni di buuu u dee tjabukama u Gadu
ku hii dee oto sëmbë fëën dee de bi kii a goonliba aki.
Hën wë mbei joo kisi sö wan gaan hogi sitaafu e.”
Nöö sö mi jei di basia bai taki.